Rěčicy

Rěčicy ( Rietschen) su hornjołužiska wjes a gmejna w sakskim wokrjesu Zhorjelc. Leža 143 m nad mórskej hładźinu a maja wokoło 2.800 wobydlerjow. Prěnje historiske naspomnjenje je z lěta 1362.

Gmejna słuša oficielnje do serbskeho sydlenskeho ruma.

 Geografija 
mini|left|Ewangelska cyrkej w Rěčicach
Gmejna Rěčicy leži w krajinje hornjołužiskeje hole a hatow, někak dźesać kilometrow sewjerne města Niska a pjatnaće  kilometrow juhowuchodnje Běłeje Wody. Runje přez Rěčicy ćeče Běły Šepc.

Na sewjeru wjes mjezuje z wojerskim zwučowanišćom Hornja Łužica. Susodne gmejny su Wuskidź na sewjeru, Krušwica na sewjerowuchodźe a wuchodźe, Rózbork na juhowuchodźe, Wosečk a Niska na juhu, Chrjebja-Nowa Wjes na juhozapadźe a Hamor na zapadźe.

 Wobchad 
W Rěčicach namaka so zastanišćo (něhdyše dwórnišćo) železniskeje čary Berlin-Zhorjelc.

Přez Rěčicy wjedźe zwjazkowa dróha 115 ze Zhorjelca do Baršća.

 Wobydlerstwo a rěč 
Po Mukowej statistice z lětow 1884/85 rěčachu tehdy hišće štyrnaćo wot cyłkownje 1047 Rěčičanow serbsce (1 %). Arnošt Černik zwěsći w lěće 1956 serbskorěčny podźěl wobydlerstwa wot jenož hišće 0,5 %.

 Gmejnske dźěle 
mini|left|Powětrowy wobraz Rěčic (2019)
K Rěčičanskej gmejnje słušeja slědowace wjeski:
 Dubc, 563 wob.
 Hamoršć, 92 wob.
 Hatk, 208 wob.
 Nowy Lubolń, 44 wob.
 Rěčicy, 1158 wob.
 Delnje Brusy, 351 wob.
 Nowy Hamor, 201 wob.
 Wjerto, 179 wob.
 Stary Lubolń, 28 wob.

Na gmejnskim teritoriju ležace wjeski Mochowc, Napojka, Publik, Štyri Duby, Wunšow a Zamosty dla dobywanja brunicy hižo njeeksistuja.

 Politika 
Gmejna słuša k sakskemu wólbnemu wokrjesej 57 (Zhorjelc 1) a k zwjazkowemu wólbnemu wokrjesej 157 (Zhorjelc).

 Žórła 

 Wotkazaj 



Kategorija:Rěčicy
Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Gmejna w Sakskej
Kategorija:Wokrjes Zhorjelc
Kategorija:Sydlišćo w serbskim sydlenskim rumje
Kategorija:Prěnje naspomnjenje 1362
Kategorija:Sydlišćo při Běłym Šepcu
Kategorija:Cyrkwinska wjes